text: 周鳳岐，字宇和，浙江金華府永康縣人。生平.父周勲，字克成，從王陽明先生高弟錢緒山遊，得聞良知心學。嘉靖己未以歲貢除常州府訓導，歷官六載，署武進及江陰知縣，所至民仰之如慈母。逾歲遷和州學正，繼攝州治，已而解組歸林下二十年，郡邑長交敬禮之，萬曆間崇祀鄉賢。萬曆四十六年聯捷己未科進士，授中書，天啟三年六月冊封淮府德興王朱翊錬並妃方氏。轉工部屯田司郎中，掌節慎庫，魏忠賢索靴料銀兩，厲色拒之，閑住放歸。崇禎元年起為禮部郎中，升湖廣江防道參議，轉四川兵備副使。蜀苗爭疆，為立碑定界以解之。升澧州右參政，流寇圍荊州，當事檄鳳岐應援，賊將王老虎襲澧州，鳳岐轉戰恢復。未幾，張獻忠陷長沙，轉攻澧州，參議陳璸出戰，全軍覆沒，城陷，鳳岐被執，賊親解其縛，諷之降。鳳岐怒罵曰：子愧不能為君父報仇，誓不與賊同生。張拳擊之，賊遂斷其臂，剖腹而死。贈都察院右副都御史，賜祭葬，蔭一子。繼室楊氏，封恭人，崇禎十六年癸未鳳岐殉難灃州，時恭人留金華郡城，及城陷，恭人曰：吾夫已死於難，吾輩肯視息偷生乎！遂率婢僕縱火自焚而死，一時殉節者僕劉小四、文童等共十餘人。
metadata: erhwenkuo/wikipedia-zhtw
metadata: 周鳳岐 (萬曆進士)
metadata: https://zh.wikipedia.org/wiki?curid=7480939